L'autobús biarticulat de motorització híbrida
Arran de la progressiva implantació del nou esquema de línies urbanes d'autobús de TMB (conegut com nova xarxa, vegeu Butlletí núm. 7 ), es van produint diversos ajustaments en les línies que ja funcionen en l'actualitat.
Una de les novetats més notòries a què assistirem, cap al maig de 2013, serà la posada en servei, per primer cop a l'estat espanyol, de tres autobusos biarticulats.
A començament de març d'enguany se'n va presentar el primer, i es preveu que els altres dos arribin a la ciutat en breu.
Un cop fetes les proves i homologacions necessàries, i adaptades les parades per encabir els nous vehicles, aquests passaran a prestar servei a la línia H12, que cobreix la Gran Via de les Corts Catalanes de la capital.
Substituiran quatre vehicles articulats dièsel que han arribat al final de la seva vida útil.
Els nous vehicles biarticulats són del model Exqui.City, de l'empresa belga Van Hool.
Fan gairebé 24 m de llarg i tenen capacitat per a 164 passatgers.
L'alçada total comptat el carenat integral, és de 3,30 m.
L'Exqui.City de Van Hool, el dia de la presentació a Barcelona (març de 2013).
Es tracta d'autobusos de motorització híbrida elèctrica-dièsel, com d'altres que ja existeixen a la flota actual de TMB.
La tracció es fa amb un motor elèctric Siemens de 240 kW alimentat per un motor dièsel auxiliar MAN de 213 kW i un generador Siemens de 180 kW.
Les dues bateries, també de Siemens, de liti-ferro-fòsfor, són de 18 kWh cadascuna.
Exteriorment, els nous autobusos presenten frontal estilitzat, dues articulacions, quatre eixos i quatre portes.
Imatge exterior dels nous vehicles biarticulats.
En destaca el carenat integral, les quatre portes d'accés i els quatre eixos, dos dels quals (el primer i l'últim) són direccionals, cosa que permet al vehicle un radi de gir semblant al dels autobusos articulats senzills de 18 m.
Interiorment, el lloc de conducció està separat físicament de l'espai reservat al passatge, tot el qual es de plataforma baixa.
Ocupa un lloc important en la instrumentació el sistema de càmeres de vídeo per facilitar les maniobres i supervisar l'àrea dels passatgers.
Les portes d'accés, de dues fulles, les activen els viatgers mitjançant un polsador.
Es tanquen automàticament al cap de cinc segons sense detectar trànsit.
Pel que fa a la informació, els vehicles disposen de tres monitors TFT i d'indicadors lluminosos i acústics.
Distribució interior de l'Exqui.City de Van Hool.
L'autobús elèctric, en proves a partir del juliol
Un dels resultats de la missió empresarial a la Xina en què juntament amb el Consorci de la Zona Franca, Fira de Barcelona i la Cambra de Comerç va participar l'Ajuntament de Barcelona, el juliol de 2012, ha estat l'acord signat recentment entre la Casa Gran i l'empresa xinesa BYD (de la qual ja es va parlar al Butlletí núm. 6 ), que permetrà posar en circulació a Barcelona, en fase de prova, durant dos anys, un autobús totalment elèctric.
Els assaigs d'aquest vehicle s'emmarquen en l'interès de TMB d'intentar minimitzar l'impacte ambiental del transport públic a la ciutat, com demostra ja la seva flota actual, composta en gran mesura de vehicles híbrids i de gas natural comprimit.
L'autobús K9 de la companyia BYD, especialitzada en bateries i automoció, ja gaudeix d'àmplia implantació a la Xina, especialment a la ciutat de Shenzhen, on n'hi circulen prop de dos-cents cinquanta.
També s'hi ha interessat ciutats europees com Frankfurt, Hèlsinki Amsterdam o Brussel·les.
El K9 s'ha ofert a TMB en règim de lloguer, a raó d'11.580 euros mensuals.
Transcorreguts els vint-i-quatre mesos d'assaig, que començaran el juliol d'enguany, TMB avaluarà el funcionament de l'autobús i en valorarà la possible compra.
Cal assenyalar que les proves del nou vehicle no seran en blanc, sinó amb passatgers, per acostar-se a les condicions reals d'utilització d'un autobús urbà.
Es busca comprovar, mitjançant l'ús intensiu, si un vehicle totalment elèctric pot oferir prestacions d'autonomia, confort, rendiment i cost per quilòmetre i passatger similars a les dels autobusos de la flota actual.
Es vol avaluar, també, l'estalvi energètic i el benefici mediambiental aconseguit, i el retorn de la inversió en comparació amb un autobús dièsel convencional.
L'autobús K9 de BYD és estàndard, de 12 m de llargada, amb tres portes.
És propulsat per dos motors elèctrics de 90 kW cadascun, alimentats per una bateria de 324 kWh, de ió de liti amb nucli de ferro.
El fabricant assegura que el vehicle es pot carregar en cinc hores i que ofereix una autonomia de 250 quilòmetres, suficients per a una jornada de servei en rutes urbanes.